CAZ ดีด 3% ยืนเหนือ IPO ลุ้นโชว์ผลงานปี 61 โตสนั่น-จ่อคว้างานใหม่ 2 พันลบ.
CAZ ดีด 3% ยืนเหนือ IPO ลุ้นโชว์ผลงานปี 61 โตสนั่น-จ่อคว้างานใหม่ 2 พันลบ. ล่าสุด ณ เวลา 10.06 น. อยู่ที่ 3.96 บาท บวก 0.12 บาท หรือ 3.12% สูงสุดที่ 4.06 บาท ต่ำสุดที่ 3.88 บาท ด้วยมูลค่าซื้อขาย 22.96 ล้านบาท
31 ม.ค. 2562

ผู้สื่อข่าวรายงานว่า ราคาหุ้น บริษัท ซี เอ แซด (ประเทศไทย) จำกัด (มหาชน) หรือ CAZ ล่าสุด ณ เวลา 10.06 น. อยู่ที่ 3.96 บาท บวก 0.12 บาท หรือ 3.12% สูงสุดที่ 4.06 บาท ต่ำสุดที่ 3.88 บาท ด้วยมูลค่าซื้อขาย 22.96 ล้านบาท

ทั้งนี้ ราคาหุ้น CAZ ได้ปรับตัวขึ้นยืนเหนือราคาไอพีโออีกครั้ง หลังราคาหุ้นปรับตัวลงไปก่อนหน้านี้ โดย CAZ เข้าซื้อขายในตลาดหลักทรัพย์เอ็ม เอ ไอ (mai) เมื่อวันที่ 22 ม.ค.61 มีราคา IPO ที่ 3.90 บาท
ด้าน นางสาวพรธิภัสร์ ขันธีวิทย์ ผู้ช่วยกรรมการผู้จัดการสายงานบัญชีและการเงิน CAZ เปิดเผยว่า ในวันที่ 26 ม.ค. 2562 บริษัทจะมีการประชุมคณะกรรมการ (บอร์ด) เพื่อพิจารณาอนุมัติงบการเงินประจำปี 2561 ซึ่งภาพรวมผลการดำเนินงานในปี 2561 คาดว่าจะเติบโตได้ไม่น้อยกว่าปี 2560 ที่มีรายได้รวม 1,019.29 ล้านบาท และมีกำไรสุทธิ 23.17 ล้านบาท หลังงวด 9 เดือนแรกมีรายได้รวม 1,060.09 ล้านบาท และมีกำไรสุทธิ 39.34 ล้านบาท
นอกจากนี้ในการประชุมบอร์ดดังกล่าวอาจจะมีการพิจารณาจ่ายเงินปันผลงวดปี 2561 ด้วย ซึ่งบริษัทมีนโยบายจ่ายปันผลในอัตราไม่ต่ำกว่า 40% ของกำไรสุทธิ หลังหักภาษีเงินได้นิติบุคคล และหลังหักเงินสำรองต่าง ๆ
ขณะที่บริษัทรอลุ้นผลประมูลงานใหม่อีก 2 โครงการ ซึ่งบริษัทได้ยื่นประมูลไปแล้ว คาดว่าจะทยอยประกาศผลภายในปลายปี 2562  แบ่งเป็น งานของบริษัท ไทยออยล์ จำกัด (มหาชน) หรือ TOP มูลค่าประมาณ 1,000 ล้านบาท และงานของบริษัท บางจาก คอร์ปอเรชั่น จำกัด (มหาชน) หรือ BCP มูลค่าประมาณ 1,000 ล้านบาท
นอกจากนี้ ปัจจุบันบริษัทมีงานในมือรอรับรู้รายได้ (Backlog) ประมาณ 2,800 ล้านบาท ซึ่งจะทยอยรับรู้รายได้ต่อเนื่องในช่วง 1-1.6 ปี  โดยในปี 2562 คาดว่าจะสามารถรับรู้รายได้ไม่ต่ำกว่า 1,000 ล้านบาท (ยังไม่รวมงานใหม่ที่จะเข้ามาเพิ่มเติม)